Vier renosterstropers gevonnisFoto ter illustrasie: Save the Rhino via Facebook Vier renosterstropers is in die streekhof op Zeerust in Noordwes gevonnis danksy samewerking tussen die Lehurutshe-veediefstaleenheid en die Madikwe-natuurreservaat se veldwagters. Die span het op 24 Junie verlede jaar op ŉ wenk gereageer dat stropers in die park bedrywig was. ŉ Soektog gedurende die dag en daardie nag het daartoe gelei dat twee verdagtes met ŉ ongelisensieerde vuurwapen, tuisgemaakte knaldemper en messe in hul besit in hegtenis geneem is, sê kapt. Sam Tselanyane, Noordwes-polisiewoordvoerder. Tydens hul ondersoek het lede van die span op ŉ beseerde renoster afgekom. ŉ Verdere ondersoek het gelei tot die inhegtenisneming van nog ŉ verdagte en ŉ plaaslike stamhoof, wat die stropers gehuisves en gehelp het. Jetro Moyagabo (Jet) Malema (44) is op vyf aanklagte tot effektief ses jaar tronkstraf gevonnis. George Itumeleng Thutlwa (32) en Joseph Kgosietsile Tsiepe (41) is albei vier jaar tronkstraf opgelê of ŉ boete van R200 000, waarvan R150 000 of drie jaar is vir sameswering om ŉ misdaad te pleeg. Laasgenoemde vonnis is vir vyf jaar opgeskort op voorwaarde dat hulle nie weer soortgelyke misdaad pleeg nie. Hulle is gelas om R50 000 te betaal en het ooreengekom om dit vanaf 31 Desember vanjaar in maandelikse paaiemente van R5 000 af te betaal. Al drie is onbevoeg verklaar om ŉ vuurwapen te besit. Tsiepe is gevolglik gelas om dadelik sy vuurwapen in te dien. Afonso Alberto Balate (44) is reeds op 1 Desember verlede jaar gevonnis nadat hy skuldig gepleit en staatsgetuie geword het. Hy is effektief agt jaar tronkstraf opgelê. Lt.genl. Baile Motswenyane, Noordwes-polisiekommissaris, het die polisie en veldwagters geloof vir hul samewerking wat tot die inhegtenisnemings, skuldigbevinding en vonnisoplegging gelei het.